Η+εκδρομή+μας

Τετραήμερη εκδρομή Γ’ τάξης σε Πελοπόννησο και Αθήνα (31/3/2012 – 3/4/2012)

Η τετραήμερη εκπαιδευτική εκδρομή της Γ' τάξης στο Ναύπλιο, την Επίδαυρο, τις Μυκήνες, την Τίρυνθα και την Αθήνα πραγματοποιήθηκε με επιτυχία από 31/3 έως 3/4/2012.

Πρώτη μας εκπαιδευτική στάση η Αρχαία Ασίνη, στο τέλος της παραλίας του Τολού, όπου σώζονται ίχνη του προϊστορικού οικισμού και τμήματα του περιβόλου της ακρόπολης. Η απαγγελία, εκεί, του ποιήματος του Γ. Σεφέρη "Ο βασιλιάς της Ασίνης", από τη μαθήτρια Νέλλα Μαρία, ήταν συγκινητική!

Την επόμενη ημέρα επισκεφτήκαμε τον αρχαιολογικό χώρο της Τίρυνθας. Υπήρξε μια από τις σημαντικότερες πόλεις του Μυκηναϊκού κόσμου πουγνώρισε μεγάλη άνθηση για αιώνες, από το 2500 π.Χ έως το 468 π.Χ, οπότε και καταστράφηκε ολοσχερώς από τους Αργείους. Η οχύρωσή της, με ψηλά Κυκλώπεια τείχη προηγήθηκε της οχύρωσης των Μυκηνών.

Αμέσως μετά κατευθυνθήκαμε στο αρχαίο Θέατρο της Επιδαύρου, έργο του διάσημου αρχιτέκτονα Πολυκλείτου, που χτίστηκε στα τέλη του 4ου αιώνα π.Χ. Η εξαιρετική του ακουστική οφείλεται στις ανακλάσεις του ήχου στις συμπαγείς επιφάνειες της ορχήστρας και των κερκίδων, καθώς και στη φορά των ανέμων που κινούνται από τη σκηνή προς τους θεατές! Ήταν, πραγματικά, μαγικές οι στιγμές όταν η μαθήτριά μας Καραλή Ολυμπία πλαισιωμένη από τις συμμαθήτριές της Πουρνάρα Χριστίνα, Παπαλεξίου Άννα και Σπηλιωτίδου Αντωνία, στάθηκαν στο κέντρο της ορχήστρας, στη θυμέλη, και τραγούδησαν εξαιρετικά εισπράττοντας το ενθουσιώδες χειροκρότημα όλων μας, αλλά και των υπολοίπων παρευρισκομένων Ελλήνων και ξένων! Λίγα μέτρα από το αρχαίο θέατρο της Επιδαύρου βρίσκεται το σπουδαιότερο και αρχαιότερο Ασκληπιείο της αρχαιότητας. Εκεί όπου οι άνθρωποι προσέφευγαν επί αιώνες (έως τον 4ο αι. μ.Χ.) προκειμένου να ζητήσουν τη βοήθεια του θεού για θεραπεία.

Η επίσκεψη στο Μουσείο της Επιδαύρου ήταν το επιστέγασμα της περιήγησής μας. Από τα σημαντικότερα εκθέματά του οι επιγραφές που έχουν αφιερωθεί στο ιερό από ασθενείς που θεραπεύτηκαν, στις οποίες περιγράφονται με λεπτομέρειες τα θαύματα του Ασκληπιού, τα ιατρικά εργαλεία της εποχής,τα ακέφαλα αγάλματα της θεάς Υγείας και μιας έφιππης αμαξόνας και ένα εξαιρετικής τέχνης κορινθιακό κιονόκρανο-πρότυπο που είχε φτιάξει ο Πολύκλειτος ως υπόδειγμα για τους τεχνίτες της Θόλου.

Καταλήξαμε στο όμορφο Ναύπλιο και ανεβήκαμε στο Παλαμήδι. Ο λόφος οχυρώθηκε στις αρχές του 18ου αιώνα. Το συγκρότημα του φρουρίου αποτελείται από οχτώ προμαχώνες. Σ' έναν απ' αυτούς φυλακίστηκε ο Θεόδωρος Κολοκοτρώνης κατά την περίοδο της αντιβασιλείας... Η θέα από το λόφο μοναδική με το Μπούρτζι, το νησάκι- φρούριο, να δεσπόζει στην είσοδο του λιμανιού! Η δεύτερη ημέρα μας έκλεισε με βραδινή έξοδο σε club της πόλης του Ναυπλίου!

Η τρίτη ημέρα μας ξεκίνησε με περιήγηση στη γραφική πόλη του Ναυπλίου, την πρώτη πρωτεύουσα της Ελλάδας (1829-1834). Το 1828 αποβιβάστηκε στην πόλη ο Ιωάννης Καποδίστριας, πρώτος κυβερνήτης της Ελλάδας και στις 27 Σεπτεμβ.1831 δολοφονήθηκε στην είσοδο της εκκλησίας του Αγίου Σπυρίδωνα. Στον τοίχο της εκκλησίας, προστατευμένο με γυάλινη προθήκη, διακρίναμε το σημάδι από τη σφαίρα η οποία έπληξε τον κυβερνήτη... Κέντρο του σημερινού Ναυπλίου θεωρείται η πλατεία Συντάγματος. Είναι πλακόστρωτη και θυμίζει ιταλική αναγεννησιακή piazza! Εκεί είδαμε το Αρχαιολογικό Μουσείο, το μεγάλο τζαμί, όπου στεγάστηκε μεταπελευθερωτικά το Βουλευτήριο, η πρώτη Βουλή των Ελλήνων και το μικρό τζαμί, στο οποίο λειτούργησε ένα από τα πρώτα σχολεία, το Αλληλοδιδακτικό. Επισκεφθήκαμε, επίσης, τον καθεδρικό ναό του Αγίου Γεωργίου που είναι η μητρόπολη και ο ιστορικότερος ναός της πόλης. Εδώ έγιναν οι κηδείες του Παλαιών Πατρών Γερμανού (1824), του Ιωάννη Καποδίστρια (1831) και του Δημητρίου Υψηλάντη (1832). Πολύ ιδιαίτερο και ενδιαφέρον ήταν το μοναδικό στην Ελλάδα- και πιθανότατα στον κόσμο- Μουσείο Κομπολογιού! Εκτίθενται 300 περίπου κομπολόγια, τα οποία χρονολογούνται από το 1750 έως το 1950. Ιδρύθηκε το 1998 από το συλλέκτη, κατασκευαστή και συντηρητή κομπολογιών Άρη Ευαγγελινό.

Αποχαιρετώντας το Ναύπλιο με τη μοναδική του αρχιτεκτονική κοντοσταθήκαμε στο Δημαρχείο της πόλης, στην πλατεία Τριών Ναυάρχων, ένα λιτό νεοκλασικό κτίσμα του 1833, το οποίο αρχικά στέγαζε το πρώτο Γυμνάσιο του Καποδίστρια. Λίγο πιο κάτω εντοπίσαμε και το κτήριο όπου στεγαζόταν το πρώτο Φαρμακείο της χώρας, όπου εταριχεύθη ο Ιωάννης Καποδίστριας...

Επόμενος σταθμός μας οι Μυκήνες! 'Ηταν η μητρόπολη του μυκηναϊκού κόσμου, που έδωσε το όνομά της σε μια εποχή και έναν πολιτισμό που αναπτύχθηκε σε όλο τον ελλαδικό χώρο ανάμεσα στο 16ο και το 12ο αι. π.Χ. Η ακρόπολη των Μυκηνών

ήταν καλά οχυρωμένη από ογκόλιθους μεγάλων διαστάσεων, που έκαναν τους αρχαίους Έλληνες να πιστεύουν ότι είχε κτιστεί από τους Κύκλωπες (κυκλώπεια τείχη), καθώς θεωρούσαν αδύνατη την κατασκευή της από κοινούς θνητούς... Εντυπωσιαστήκαμε από την κύρια μνημειώδη είσοδο της τειχισμένης ακρόπολης: την Πύλη των Λεόντων. Αποτελείται από τέσσερις πελώριους μονόλιθους ( δύο παραστάδες, υπέρθυρο-βάρους 18 τόνων-και κατώφλι). Πάνω από το υπέρθυρο υπάρχει το λεγόμενο "ανακουφιστικό τρίγωνο", το οποίο καλύπτεται από το αρχαιότερο δείγμα μνημειακής γλυπτικής του Δυτικού κόσμου: το ανάγλυφο των δύο ανορθωμένων αντιμέτωπων λεόντων, από το οποίο πήρε το όνομά της η πύλη. Περνώντας την πύλη συναντήσαμε τα ερείπια των πιο σημαντικών μνημείων: τον ταφικό περίβολο Α' (νεκροταφείο έξι βασιλικών τάφων), τη σιταποθήκη, το ανάκτορο, συγκροτήματα κατοικιών υποτελών του ηγεμόνα, την οικία των ειδώλων, την οικία των κιόνων, τη δεξαμενή και τη βόρεια πύλη. Επιπλέον, περιήγηθήκαμε στο αξιόλογο Αρχαιολογικό Μουσείο των Μυκηνών. Στον προθάλαμο του Μουσείου κυριαρχεί η μακέτα της ακρόπολης των Μυκηνών, η οποία πλαισιώνεται από πλούσιο εποπτικό υλικό. Στις αίθουσές του παρουσιάζονται ευρήματα από οικιστικά σύνολα, εργαστήρια, θρησκευτικούς και αποθηκευτικούς χώρους και από μνημειακά σύνολα των ιστορικών χρόνων. Και ασφαλώς κτερίσματα από τα πολυάριθμα νεκροταφεία θαλαμωτών τάφων που έχουν βρεθεί στην περιοχή και από τον Ταφικό Κύκλο Β, καθώς επίσης και αντίγραφα από τον Ταφικό Κύκλο Α (τα πρωτότυπα εκτίθενται στο Αρχαιολογικό Μουσείο Αθηνών).

Το πιο ενδιαφέρον μνημείο που επισκεφτήκαμε, έξω από την ακρόπολη, ήταν ο μεγαλοπρεπής θολωτός τάφος του Ατρέα (από ένα σύνολο εννέα θολωτών τάφων)! Αφήσαμε πίσω τον αρχαιολογικό χώρο με τη σκέψη ότι μέσα στα απόρθητα κυκλώπεια τείχη της ακρόπολης των Μυκηνών κύλησε η ζωή, τα πάθη και τα δεινά της οικογένειας του Αγαμέμνονα, που τα ονόματα των μελών της: Κλυταιμνήστρα, Ιφιγένεια, Ηλέκτρα, Ορέστης και ο αντεραστής του Αγαμέμνονα Αίγισθος τροφοδότησαν τα ομηρικά έπη, τους αρχαίους Έλληνες τραγικούς ποιητές και τη μετααναγεννησιακή κλασική ευρωπαϊκή και διεθνή λογοτεχνία...

Τελευταίος προορισμός μας η Αθήνα! Η περιήγησή μας στο Εθνικό Αρχαιολογικό Μουσείο, το ίδιο απόγευμα, ήταν από τις καλύτερες εμπειρίες της εκδρομής! Οι συλλογές του μεγαλύτερου και αντιπροσωπευτικότερου αρχαιολογικού μουσείου της Ελλάδας, που απαριθμούν περισσότερα από 11.000 εκθέματα, προσφέρουν στον επισκέπτη ένα πανόραμα του αρχαίου ελληνικού πολιτισμού από τις αρχές της προϊστορίας έως την ύστερη αρχαιότητα. Από τα αξιόλογα εκθέματα που είδαμε ξεχωρίσαμε: τις χρυσές νεκρικές προσωπίδες - μεταξύ των οποίων κι εκείνη του "Αγαμέμνονα" - και άλλα χρυσά κτερίσματα των βασιλικών τάφων, του ταφικού περιβόλου Α', των Μυκηνών, τον Ποσειδώνα του Αρτεμησίου, τον Πάνα και την Αφροδίτη, το παιδί του Μαραθώνα, συλλογές γλυπτών και κεραμικών, αλλά και τις εξαιρετικής τεχνοτροπίας τοιχογραφίες όπως η Μυκηναία, οι Αντιλόπες, οι Πυγμάχοι και η Άνοιξη (οι τελευταίες από τα ευρήματα της Σαντορίνης). Ολοκληρώσαμε την τρίτη ημέρα της εκδρομής μας με μια νυχτερινή έξοδο στη μουσική ταβέρνα "Οινοσχολείο" όπου καθηγητές και μαθητές φάγαμε και διασκεδάσαμε με τον καλύτερο δυνατό τρόπο!

Η τελευταία ημέρα της εκδρομής περιελάμβανε αναρρίχηση και ξενάγηση στον ιερό βράχο της Ακρόπολης και επίσκεψη και ξενάγηση στο Νέο Μουσείο της Ακρόπολης. Ο ιερός βράχος της Ακρόπολης αποτελεί ένα από τα πιο αναγνωρίσιμα μνημεία παγκοσμίως, το σημαντικότερο σημείο αναφοράς του αρχαίου ελληνικού πολιτισμού, αλλά και το σύμβολο της πόλης της Αθήνας. Τα μνημεία του αποτελούν το καλλιτεχνικό απαύγασμα του 5ου αι. π.Χ., της περιόδου που δίκαια αποκαλείται "χρυσός αιώνας του Περικλή"! Περάσαμε τα Προπύλαια, τη μνημειακή είσοδο στον ιερό χώρο που ήταν αφιερωμένος στη θεά Αθηνά, την προστάτιδα της πόλης. Ριγήσαμε από συγκίνηση και περηφάνεια αντικρύζοντας τον Παρθενώνα, το μεγαλειωδέστερο μνημείο των αιώνων! Ναός επιβλητικός, δωρικού ρυθμού, αφιερωμένος στην Παρθένο θεά Αθηνά. Χτίστηκε από τους αρχιτέκτονες Ικτίνο και Καλλικράτη από το 447 έως το 438 π.Χ. και στέγαζε το περίφημο χρυσελεφάντινο άγαλμα της θεάς Αθηνάς, έργο του Φειδία. Ο γλυπτός διάκοσμος, που επίσης σχεδιάστηκε από το Φειδία, ολοκληρώθηκε το 432 π.Χ. Στα νοτιοδυτικά των Προπυλαίων είδαμε τον ναό της Απτέρου Νίκης. Κομψός ναός ιωνικού ρυθμού, αμφιπρόστυλος. Χωρίς φτερά η θεά Νίκη δε θα πετούσε ποτέ μακριά από τους Αθηναίους... Στη βόρεια άκρη του λόφου της Ακρόπολης θαυμάσαμε το Ερέχθειο, ναό ιωνικού ρυθμού αφιερωμένο στη θεά Αθηνά και τον Ποσειδώνα. Τη νότια πλευρά του κοσμούν οι έξι λυγερόκορμες Καρυάτιδες. Τα αγάλματα αυτά είναι αντίγραφα των πρωτοτύπων, από τα οποία τα πέντε βρίσκονται στο Μουσείο της Ακρόπολης και ένα στο Βρετανικό Μουσείο του Λονδίνου... Ακόμα, πάνω από το λόφο της Ακρόπολης αντικρίσαμε τον καλύτερα διατηρημένο ναό της Ελλάδας, το Ηφαιστείο (Θησείο). Πρόκειται για ναό δωρικού ρυθμού αφιερωμένο στο θεό Ήφαιστο και τον ήρωα Θησέα. Θησείο ονομάζεται και η ευρύτερη αθηναϊκή συνοικία γύρω του! Και βέβαια τους τρεις λόφους με την ιδιαίτερη πολιτική σημασία: α)τον Άρειο Πάγο, το λόφο της δικαιοσύνης, β)την Πνύκα, το λόφο της δημοκρατίας, χώρο συνάθροισης της εκκλησίας του Δήμου, δηλαδή της συνέλευσης των Αθηναίων πολιτών και γ)το λόφο τών Μουσών που διάλεξαν οι Αθηναίοι για να τιμήσουν τον ευεργέτη τους Φιλόπαππο. Κατηφορίζοντας προς τη Διονυσίου Αρεοπαγίτου ο ξεναγός μας επέστησε την προσοχή για δύο ακόμα σημαντικά μνημεία: α)το Ηρώδειο ή Ωδείο Ηρώδου του Αττικού, το οποίο κτίστηκε το 162 μ.Χ. από τον Ηρώδη τον Αττικό στη μνήμη της συζύγου του Ρήγιλλας. Τις τελευταίες δεκαετίες, στο αναστηλωμένο από το 1954 Ωδείο παρουσιάζονται πολλές καλλιτεχνικές εκδηλώσεις, κυρίως στα πλαίσια του Φεστιβάλ Αθηνών, και β) το θέατρο Διονύσου, το αρχαιότερο και σημαντικότερο θέατρο του κόσμου, εκεί όπου παρουσιάστηκαν τα αριστουργήματα του Αισχύλου, του Σοφοκλή, του Ευριπίδη και του Αριστοφάνη. Δε σώζεται σε πολύ καλή κατάσταση...

Τέλος, η ξενάγηση στο Νέο Μουσείο της Ακρόπολης μας άφησε τις καλύτερες εντυπώσεις! Είναι ένα από τα σημαντικότερα μουσεία στον κόσμο! Έργο των αρχιτεκτονικών γραφείων του Γαλλοελβετού Μπερνάρ Τσουμί και του Έλληνα Ν. Φωτιάδη είναι εξαιρετικά απλό και μοντέρνο προκειμένου τα συναισθήματα και ο νους του επισκέπτη να επικεντρώνονται στα κορυφαία αριστουργήματα της αρχαίας ελληνικής τέχνης που φιλοξενεί... Σε αρκετά σημεία στο εσωτερικό και το εξωτερικό του κτηρίου, τα δάπεδα είναι διαφανή, ενσωματώνοντας με τολμηρό τρόπο την υποκείμενη αρχαία αθηναϊκή συνοικία... Οι τοίχοι είναι γυάλινοι επιτρέποντας το μεταβαλλόμενο φυσικό φως να αναδεικνύει τα εκθέματα με διαφορετικό τρόπο στη διάρκεια της ημέρας! Εκτίθενται περίπου 4.000 αντικείμενα, σ' ένα χώρο 14.000 τετρ. μέτρων. Εξαιρετικά τα εκθέματα της αρχαϊκής εποχής: το αναθηματικό γλυπτό του "Μοσχοφόρου", η "Πεπλοφόρος" κόρη, οι ναξιακές κόρες, η κεφαλή κόρης, ο "παίς Κριτίου", ο "Ξανθός Έφηβος", το ανάγλυφο της Αθηνάς "Σκεπτόμενης", τα τέσσερα ημίτομα άλογα τεθρίππου, το πώρινο φίδι κ.α., όλα ελεύθερα στο χώρο ώστε να μπορεί να τα περιεργαστεί κάποιος απ' όλες τις πλευρές. Είναι αξιοσημείωτο ότι έχουν διατηρηθεί πολύ καλά τα αρχαία χρώματα (κόκκινο και βαθύ κυανό)! Σε περίοπτη θέση βρίσκονται οι κόρες του Ερεχθείου, οι περίφημες Καρυάτιδες! Στη γυάλινη αίθουσα του Παρθενώνα, στο τρίτο επίπεδο, ο ορθογώνιος πυρήνας της έχει τις πραγματικές διαστάσεις του σηκού του ναού, έτσι η ζωοφόρος παρουσιάζεται, έστω και με αντίγραφα, σ' όλη της τη μεγαλοπρέπεια! Οι λίθοι της ζωοφόρου πρώτη φορά ξαναβρίσκονται όλοι μαζί: οι συντηρημένοι αυθεντικοί και τα πιστά αντίγραφα των πριονισμένων και ξενιτεμένων από τον Έλγιν... Εδώ αντιλαμβάνεσαι ότι η κλοπή ήταν τεράστια... Πήρε μαζί του 75 μέτρα ζωοφόρο (το 50%), 15 μετόπες και 18 ολόγλυφα υπερμεγέθη αγάλματα των αετωμάτων... Απίστευτη, μαγική εμπειρία η περιήγηση στο μοναδικό αυτό Μουσείο!

Ο χρόνος όμως έφτασε στο τέλος... Γεμάτοι εντυπώσεις, γνώσεις και χαρούμενη διάθεση πήραμε το δρόμο της επιστροφής. Η αναχώρησή μας από την Αθήνα, στις 3 το μεσημέρι, σήμανε το τέλος της ομολογουμένως επιτυχημένης εκδρομής μας! Η διαδρομή της επιστροφής αν και πολύωρη απεδείχθη άκρως ενδιαφέρουσα! Διανθίστηκε από θετικούς και αρνητικούς απολογισμούς, συζητήσεις, εξομολογήσεις, αλλά και συγκίνηση... Φτάσαμε στη Θεσσαλονίκη, κατάκοποι αλλά ενθουσιασμένοι, αργά το βράδυ της Τρίτης...  (Ζωή Καραφυλλίδου, καθηγήτρια οικιακής οικονομίας 2ου Πρότυπου Πειραματικού Γυμνασίου Θεσσαλονίκης)